Silje Figenschou Thoresen

Silje Figenschou Thoresen (født 25. april 1978 i Kirkenes) er en kvensk og nordsamisk kunstner fra Kirkenes i Øst-Finnmark. Hun har bakgrunn fra folkemusikkmiljøet ved Høgskolen i Telemark avdeling Rauland, utdanning som møbeldesigner fra Kunsthøgskolen i Bergen og kunstutdanning fra Konstfack i Stockholm. 
Thoresens kunst er inspirert av en design- og håndverkstradisjon der sentrale elementer er improvisasjon og bruk av materialer, ting og redskaper som man har for hånden. I arbeidet med Kløkt! (engelsk tittel: Indigenuity) 2010- 2012 dokumenterte Thoresen sammen med arkitekt Joar Nango et hundretallstalls selvlagede løsninger i hjem og hytter på Nordkalotten. Dette prosjektet ble i 2014 omtalt i det nederlandske designmagasinet Works that work.
Hun hadde separatutstilling i Trondheim kunsthall i 2014; utstillingen bar navnet Present Stability. Samme år deltok hun sammen med ti andre norske og svenske formkunstnere i utstillingen Attention: Craft! på Liljevalchs konsthall, Stockholms første museum for samtidskunst. I utstillerpresentasjonen skrev Liljevalchs konsthall om Thoresens kunst:«Med rötter i samisk tradition och kultur har hon brukandet som stark utgångspunkt men går långt utöver nyttan i sitt skapande.»Under navnet Sami Girl Gang samarbeider Thoresen med den sørsamiske kunstneren Carola Grahn (f. 1982). I forbindelse med Tråante 2017 ble Sami Girl Gang invitert til å delta med en performance på Trøndelag senter for samtidskunst. Kunstkritiker Arne Skaug Olsen oppsummerte Tråante 2017 i etterkant, og skrev blant annet:«Sami Girl Gang (Silje Figenschou Thoresen og Carola Grahn) har et mer avvæpnede, men klart kjønnspolitisk og feministisk prosjekt, som utnytter en kommersiell girl-power taktikk.»I 2017 ga Thoresen dessuten ut boka SÅNN hvor hun presenterer sine egne verk. Kunstner og professor ved UiT Markus Degerman og Elin Haugdal bidrar med tekster på henholdsvis svensk og norsk. Haugdal har blant annet forsket på sammenhengen mellom materialbruk og retorikk i samisk arkitektur.
I 2010 samarbeidet Thoresen med arkitekt Joar Nango og kunstneren Sille Storihle om hovedutstilingen på Márkomeannu-festivalen. Resultatet var en gammel garasje ombygd til en sauna. Thoresen kommenterte prosjektet slik i en NRK-reportasje: «– Improvisasjonskompetanse og evnen til å lage det man selv trenger med de tingene man har tilgjengelig har vært en faktor i dette prosjektet.» På spørsmål fra NRKs reporter om en badstue kunne betegnes som kunst, svarte Thoresen: «– Om det er kunst eller ikke, det er ikke så viktig. Det viktigste er at nå er det fyr i ovnen og snart kan vi klyve opp på benkene.»Thoresen har bakgrunn fra møbelfaget og vant i 2006 andreprisen med stumtjeneren «Ælj» i en møbeldesignkonkurranse i regi av den norske møbelprodusenten Eskoleia.


=== Utstillinger 2017 ===
Trøndelag senter for samtidskunst (8. februar 2017): performance med Carola Grahn (Sami Girl Gang)
Kunsthall Trondheim (1. juni – 3. september 2017): Fellesutstillingen noe beveger seg sakte i en annen retning med arbeider av Sissel M. Bergh, Carola Grahn, Ragna Misvær Grønstad, Niilas Helander, Iver Jåks og Silje Figenschou Thoresen
Lofoten International Art Festival (LIAF) (1. september – 1. oktober 2017): festivalkunstner på biennalen


=== Utstillinger 2016 ===
Galleri Riis i Stockholm: Gruppeustillingen Minnet av et landskap med kunstnerne Sahar Al-khateeb, Henrik Andersson, Maher Abdul Aziz, Kajsa Dahlberg, Jasmin Daryani, Silje Figenschou Thoresen, Hamish Fulton, Elisabet Hasselberg Olsson, Saskia Holmkvist, Matts Leiderstam, Carl Erik Ström. Utstillingens tittel spiller på maleriet Minnet om ett landskap (1984) av Elisabet Hasselberg-Olsson som henger i plenumssalen i Sveriges riksdag.
Västerås konstmuseum: Gruppeutstillingen Samla, sampla, sätta samman
Zukunft am Ostkreuz i Berlin: Gruppeutstillingen The Making Of: Improvement of Market Facilities


=== Utstillinger 2015 ===
Samisk senter for samtidskunst/Sámi Dáiddaguovddáš (SDG) (28. august – 11. oktober 2015): Vendinger i horisontalplanet – separatutstilling
Gruppeutstillingen SKILLS – Thinking through making, Telling by Hand – kunsthåndverk, kuratert av Nordnorsk kunstnersenter (NNKS), Deltagende kunstnere: Hedda Bjerkeli (NO), Paulo Goldstein (GB), Tuva Gunsholt (NO), Kaarina Kaikkonen (FI), Vidar Koksvik (NO), Britta Marakatt-Labba (SE), Solveig Ovanger (NO), Kjell Rylander (SE), Kim Simonsson (FI), Janna Syvänoja (FI), Silje Figenschou Thoresen (NO), Grethe Winther-Svendsen (NO) og Annika Åkerfelt (SE).  Visningssteder:
Østfold kunstsenter (24. januar - 1. mars 2015)
Vestfold kunstsenter (21. mars – 1. mai 2015)
Buskerud Kunstsenter (19. august – 13. september 2015)
Oppland kunstsenter (26. september – 25. oktober 2015)


=== Utstillinger 2014 ===
Liljevalchs konsthall i Stockholm: Attention: Craft. Gruppeustilling med Karin Bengtson, Linus Ersson, Hanne Friis, Mia E. Göransson, Linda Karlsson, Simon Klenell, Torbjørn Kvasbø, Erlend Leirdal, Anders Ljungberg och Märit Runsten.
Kunsthall Trondheim: Soloutstillingen Present Stability.
Torpedo Factory Art Centre i Washington: Indigenuity
L’Institute Suedois, Paris: Indigenuity som gruppeutstilling.


== Referanser ==


== Eksterne lenker ==
Offisielt nettsted